ส่วนที่ 1

ข้อมูลสรุป

เศรษฐกิจไทยในปี 2544 พิจารณาในภาพรวมแล้ว มีการฟื้นตัวขึ้น
ส่งผลให้การประกอบการของธุรกิจทั้งภาครัฐและเอกชนสามารถปรับตัวอยู่ในเกณฑ์ที่น่าพอใจ
โดยเฉพาะธุรกิจประกันวินาศภัยทั้งระบบ มีการเติบโตขึ้นอย่างต่อเนื่องเมื่อเทียบกับปีที่ผ่านมา

ผลการดำเนินงานของบริษัท กรุงเทพประกันภัย จำกัด (มหาชน) ปี 2544
บริษัทมีรายได้จากการประกันภัยรวม 5,402.4 ล้านบาท เพิ่มขึ้นร้อยละ 17.7 จากปี 2543
กำไรจากการรับประกันภัยภายหลังหักค่าใช้จ่ายการดำเนินงาน 360.0 ล้านบาท ลดลงร้อยละ
21.8 กำไรจากการลงทุน 362.0 ล้านบาท เพิ่มขึ้นร้อยละ 100.6 โดยมีกำไรสุทธิ 532.8
ล้านบาท และกำไรสุทธิต่อหุ้น 26.64 บาท เพิ่มขึ้นร้อยละ 16.7

สิ่งสำคัญที่ผลักดันให้การดำเนินธุรกิจของบริษัทฯมีความเจริญก้าวหน้า ผ่านช่วงวิกฤตมาได้ก็คือ
ความมุ่งมั่นของทีมงานกรุงเทพประกันภัย ที่ต้องการเปลี่ยนภาวะวิกฤตให้เป็นโอกาส
โดยได้ความร่วมแรงร่วมใจกันทำงานกันอย่างอุตสาหะ
และร่วมกันกำหนดกลยุทธ์ใหม่ๆสู่ระบบงานที่ทันสมัย มีประสิทธิภาพมากขึ้น
เพื่อสามารถสร้างความพึงพอใจสูงสุดแก่ลูกค้า

โดยเราได้เริ่มจากการปรับโครงสร้างการบริหารงานภายในองค์การ
ซึ่งมีการวางแผนเตรียมการไว้ตั้งแต่ปี 2542 และดำเนินการแล้วเสร็จในปี 2544
เป็นการปรับปรุงระบบการทำงานที่ให้ความสำคัญกับความต้องการของลูกค้าเป็นหลัก (Customer
Oriented) ด้วยบริการที่มีประสิทธิภาพมากขึ้น ภายใต้แนวคิดที่มุ่งเน้นให้บริการที่ครบถ้วน สะดวก
และฉับไวแก่ลูกค้า (Single Contact Point)
จากทีมงานผู้สามารถให้บริการลูกค้าได้ครบทุกประเภทกรมธรรม์ ด้วยความรวดเร็ว มีประสิทธิผล
การขยายธุรกิจเชิงรุกมุ่งสู่ภูมิภาค และเข้าถึงลูกค้ารายย่อยมากขึ้น การเพิ่มผลิตภัณฑ์ใหม่ๆ
การขยายช่องทางบริการต่างๆผ่านเทคโนโลยีที่ทันสมัย
เพื่ออำนวยความสะดวกให้กับลูกค้าได้อย่างครบวงจรยิ่งขึ้น
รวมทั้งการเอาใจใส่พัฒนาทรัพยากรบุคคลอย่างเข้มข้นและต่อเนื่อง ด้วยความเชื่อมั่นว่า
ทรัพยากรบุคคล เป็นสิ่งมีค่าที่สุดของบริษัทฯ

นอกจากนี้ บริษัทฯยังตระหนักถึงความรับผิดชอบต่อสังคม
โดยได้ดำเนินโครงการต่างๆมากมายผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุกๆด้าน ไม่ว่าจะเป็นการส่งเสริมศิลปวัฒนธรรม
ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ มีรายได้เสริม
เป็นชุมชนที่เข้มแข็งและมีคุณภาพชีวิตที่ดีขึ้น

ด้วยการดำเนินงานอย่างมีคุณภาพ และมีคุณธรรมของบริษัท กรุงเทพประกันภัย จำกัด (มหาชน)
ตลอด 55 ปีที่ผ่านมา ทำให้เราเป็นบริษัทประกันภัยที่มีความน่าเชื่อถือที่สุดแห่งหนึ่งในประเทศไทย

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

(1)

1. การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้ ฟ้าผ่า
หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ ระเบิด จลาจล
นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

2. การประกันภัยทางทะเล (Marine Insurance) คุ้มครองความเสียหายที่เกิดขึ้นกับสินค้า
และตัวเรือ แยกเป็น

2.1 การประกันภัยสินค้า (Cargo Insurance)

2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้

  เป็น 3 ประเภท ได้แก่ ประเภท 1 ประเภท 2 และประเภท 3 ซึ่งมีความคุ้มครองที่

  แตกต่างกัน

4. การประกันภัยเบ็ดเตล็ด (Miscellaneous Insurance) เป็นการประกันภัยประเภทต่างๆ
นอกเหนือจาก 3 ประเภทดังกล่าวข้างต้น

การประกันภัยต่อ (Reinsurance) บริษัทดำเนินธุรกิจทั้งการเอาประกันภัยต่อ (Outward
Reinsurance) และรับประกันภัยต่อ (Inward Reinsurance) ในการเอาประกันภัยต่อ
จะมีทั้งการประกันภัยต่อเฉพาะราย และการประกันภัยต่อตามสัญญา

(2)